รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม ปิดการฝึกอบรมหลักสูตรนักบริหารด้านสิทธิมนุษยชนระดับสูง รุ่นที่ ๑ มุ่งสร้างผู้นำแห่งการเปลี่ยนแปลงด้านสิทธิมนุษยชน พร้อมฝาก “สิทธิมนุษยชน”
วันพุธที่ 27 กันยายน 2566
27/09/2566
รัฐมนตรีว่าการกระทรวงยุติธรรม ปิดการฝึกอบรมหลักสูตรนักบริหารด้านสิทธิมนุษยชนระดับสูง รุ่นที่ ๑ มุ่งสร้างผู้นําแห่งการเปลี่ยนแปลงด้านสิทธิมนุษยชน พร้อมฝาก “สิทธิมนุษยชน”
รัฐมนตรีว่าการกระทรวงยุติธรรม ปิดการฝึกอบรมหลักสูตรนักบริหารด้านสิทธิมนุษยชนระดับสูง รุ่นที่ ๑ มุ่งสร้างผู้นําแห่งการเปลี่ยนแปลงด้านสิทธิมนุษยชน พร้อมฝาก “สิทธิมนุษยชน” เป็นหลักพื้นฐานสําคัญของการอยู่ร่วมกันในสังคม
ในวันพุธที่ ๒๗ กันยายน ๒๕๖๖ เวลา ๐๙.๐๐ น. พันตํารวจเอก ทวี สอดส่อง รัฐมนตรีว่าการกระทรวงยุติธรรม เป็นประธานพิธีปิดการฝึกอบรมหลักสูตรนักบริหารด้านสิทธิมนุษยชนระดับสูง (บสส.) รุ่นที่ ๑ โดยมี นางพงษ์สวาท นีละโยธิน ปลัดกระทรวงยุติธรรม พร้อมด้วย นายชาญเชาวน์ ไชยานุกิจ อาจารย์ที่ปรึกษาหลักสูตร บสส. รุ่นที่ ๑ นายวัลลภ นาคบัว รองปลัดกระทรวงยุติธรรม พันตํารวจโท ประวุธ วงศ์สีนิล รองปลัดกระทรวงยุติธรรม นายเรืองศักดิ์ สุวารี อธิบดีกรมคุ้มครองสิทธิและเสรีภาพ นายวีระกิตติ์ หาญปริพรรณ์ อธิบดีกรมคุมประพฤติ พันตํารวจโท วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน พันตํารวจโท พงษ์ธร ธัญญสิริ ผู้อํานวยการสํานักงานกิจการยุติธรรม รวมทั้งผู้เข้ารับการอบรมหลักสูตรนักบริหารด้านสิทธิมนุษยชนระดับต้น ผู้เข้ารับการอบรมหลักสูตรนักบริหารด้านสิทธิมนุษยชนระดับกลาง และเจ้าหน้าที่ที่เกี่ยวข้อง เข้าร่วมพิธี ณ ห้องประชุมวายุภักษ์ ๖ ชั้น ๕ โรงแรมเซ็นทรา บาย เซ็นทารา ศูนย์ราชการและคอนเวนชันเซ็นเตอร์แจ้งวัฒนะ
ในการนี้ รัฐมนตรีว่าการกระทรวงยุติธรรม กล่าวว่า คําว่า “สิทธิมนุษยชน” ในอดีตเป็นคํายากในการกําหนดนิยาม
และมักมีผู้กล่าวว่าเป็นนามธรรมสูง แต่ปัจจุบันสิทธิมนุษยชนเป็นหลักพื้นฐานสําคัญที่จะอยู่ร่วมกันในสังคมโลก
ที่จะขับเคลื่อนให้เกิดสิทธิมนุษยชนขึ้นได้ ไม่ว่าในอดีตเรามองสิทธิมนุษยชนคล้ายกับปรัชญาและศาสนาที่ถูกสร้างโดยนักทฤษฎี นักคิด นักวิทยาศาสตร์ แต่ในความเป็นจริงแล้ว สิทธิมนุษยชน คือ ความเป็นจริงในสังคม ถ้ามองตามปฏิญญาสากลด้านสิทธิมนุษยชนที่มีคํากล่าวว่า มีความจําเป็นที่ “สิทธิมนุษยชน” ควรได้ความคุ้มครองด้วย “หลักนิติธรรม” โดยถ้าจะทําให้ลุล่วงได้ ๒ หลักนี้จะต้องอยู่ด้วยกัน นอกจากนี้ ตามปฏิญญาสากลด้านสิทธิมนุษยชน ได้ระบุไว้ชัดเจนว่า ทุกคนเกิดมาเท่าเทียมกัน ไม่แบ่งแยก สิทธิในการมีชีวิตเป็นสิทธิมนุษยชน ไม่ถูกทรมาน ได้รับการคุ้มครองโดยกฎหมาย มีความเท่าเทียมทางกฎหมายมีสิทธิได้รับการคุ้มครองโดยกฎหมาย ไม่ถูกคุมขังโดยพลการ ได้รับการพิจารณาคดีอย่างเป็นธรรม เป็นผู้บริสุทธิ์จนกว่าศาลจะตัดสิน ถือเป็นสิทธิส่วนตัวที่มีเท่ากันและมีอยู่อย่างมากมาย
รัฐมนตรีว่าการกระทรวงยุติธรรม ได้กล่าวเพิ่มเติมว่า การแถลงนโยบายของรัฐบาลที่ชี้ภาพในอนาคต 4 ปีข้างหน้าไว้ว่า รัฐบาลจะวางรากฐานและโครงสร้างพื้นฐานใหม่กับประเทศ โดยยึดหลักนิติธรรมให้เข้มแข็งและน่าเชื่อถือ รัฐบาลมีความมุ่งมั่นที่จะดําเนินงานให้ประสบผลสําเร็จและบรรลุผลเป็นรูปธรรม โดยอยู่บนพื้นฐานของความถูกต้อง ตรวจสอบได้ สอดคล้องกับกฎหมายและมีระเบียบที่เกี่ยวข้อง ในกรณีการดําเนินงานที่กระทบต่อทรัพยากรธรรมชาติและกระทบกับคุณภาพชีวิต
และที่สําคัญ คือ เราจะมีกระบวนการอยู่ร่วมกันโดยมีประชาชนเป็นส่วนร่วมภายหลังจากจบรัฐบาล ๔ ปี วันนี้ได้รับฟังการสรุปผลงานจากผู้แทนหลักสูตร บสส. รุ่นที่ ๑ ทําให้มีความหวัง เพราะในอดีตมองสิทธิมนุษยชนเป็นเรื่องที่อยู่ไกล มองว่าสิทธิมนุษยชนเป็นเรื่องไร้สาระของคนที่มีอํานาจนิยม อย่างน้อยที่สุดในพื้นที่ที่ถูกมองว่าถูกละเมิดสิทธิมนุษยชนมากที่สุด​ในจังหวัดชายแดนภาคใต้เป็นพื้นที่ที่รัฐและประชาชนมองต่างกัน จึงเป็นโอกาสดีที่หลักสูตรนี้จะได้ถูกนําไปใช้ เพราะหัวใจสําคัญ คือ การมีส่วนร่วมประชาชน นั่นคือ ความเป็นประชาธิปไตย ที่อํานาจอธิปไตยเป็นของประชาชน พร้อมทั้งขอชื่นชมหลักสูตรนี้ที่ได้เปิดโอกาสให้ภาคประชาชนเข้ามาร่วมรับการอบรม เพราะวันนี้ภาคประชาชนได้นําหลักสูตรสิทธิมนุษยชนไปใช้มากขึ้น รวมทั้งหลักสิทธิมนุษยชนถือเป็นการอยู่ร่วมกันของคนทั้งโลกแล้ว
ทั้งนี้ การฝึกอบรมหลักสูตร บสส. รุ่นที่ ๑ จัดขึ้นระหว่างวันที่ ๒๘ มิถุนายน ถึง วันที่ ๒๗ กันยายน ๒๕๖๖ โดยมีผู้เข้าร่วมอบรม ประกอบด้วย บุคลากรภาครัฐ ภาคธุรกิจและภาคประชาชน รวม ๔๗ คน เพื่อสร้างและพัฒนาความร่วมมือระหว่างเจ้าหน้าที่รัฐ รัฐวิสาหกิจ เอกชน และภาคประชาสังคม เกิดเครือข่ายผู้บริหารด้านสิทธิมนุษยชน และเป็นผู้นําแห่งการเปลี่ยนแปลงด้านสิทธิมนุษยชน เพื่อนําไปปรับใช้ในการทํางานให้เกิดประโยชน์ต่อหน่วยงาน ชุมชน สังคมและประเทศชาติต่อไป